|  |
| --- |
| **Име и презиме, односно назив организације и институције :**  **Контакт телефон:**  **Е-пошта:**  **Назив закона на који упућујете предлоге, примедбе и сугестије: Нацрт закона о изменама и допунама Кривичног законика**  **Датум:** |

1. **Општи коментари и сугестије у односу на Нацрт закона као целину**

|  |
| --- |
| У складу са мерама [Реформске агенде](https://www.mei.gov.rs/upload/documents/nacionalna_dokumenta/reformska_agenda_rs_2024_2027.pdf) коју је Влада усвојила 3.10.2024.г. од којих се једна од мера односи на измене и допуне Кривичног законика везано за родно засновано насиље, те имајући у виду обавезе које је држава Србија преузела ратификацијом Конвенције Савета Европе о спречавању насиља према женама и насиља у породици (Истанбулска конвенција), као и тек усвојену Директиву ЕУ 2024/1385 од 14.5.2024.г. о борби против насиља према женама и насиља у породици којој се државе чланице, али и државе у процесу придруживања, обавезују да криминализују понашања која су усмерена на проузроковање озбиљног страха, физичке или психолошке штете путем Дељења интимног или манипулираног (измењеног) материјала интимне садржине без пристанка (чл. 5), Прогањања (ухођења) на интернету (чл. 6), Узнемиравања на интернету (чл. 7), Подстицања на насиље или мржњу на интернету по основу рода против скупине особа или припадника те скупине (чл. 8), сматрамо да су се стекли услови да се изменама и допунама Кривичног законика предвиди увођење новог кривичног дела **Неовлашћено дељење и злоупотреба снимка интимне садржине.**  Неопходно је да грађанке и грађани Србије што пре добију заштиту од свих облика злоупотреба и дељења фотографија и снимака интимне садржине, на тај начин што ће бити кажњиво:  - дељење садржаја (фотографије, снимке, аудио записе или друге списе интимне садржине) без пристанка лица које се на њима налази,  - креирање и дељење лажног садржаја са трећим лицем на било који начин (показивањем, предајом) или преиначење постојећег садржаја употребом рачунарског или другог информационо технолошког програма,  - претња да ће се такав садржај поделити на било који начин са трећим лицима.  **Квалификовани (тежи) облици** овог кривичног дела би постојали:  - када се такав садржај дели путем рачунарске мреже, средстава информационих или комуникационих технологија, средстава јавног информисања или на други начин због чега садржај постаје доступан јавности или већем броју особа  - када су извршењем било ког облика дела наступиле тешке последице за оштећеног или је дело учињено према малолетном лицу или је учињено од стране више лица или према више лица или је учињено од стране службеног лица у вршењу службе  Такође **неопходно је и увести одговорност за лице које у својству организатора** **посредује у дељењу, предаји или показивању садржаја** без обзира на то да ли је то лице делило или није делило такав садржај. |

**2. Конкретан део Нацрта закона чију измену предлажете и Ваш предлог за измену**

Предлажем увођење новог члана 145а који би гласио

**ПРЕДЛОГ 1**

**Неовлашћено дељење и злоупотреба снимка интимне садржине**

Ко без пристанка лица које се налази на фотографском, филмском, видео, аудио или другом приватном снимку или спису интимне садржине такав снимак или спис дели, преда или показује трећем лицу или му на други начин омогући да се са њим упозна, казниће се затвором од три месеца до три године и новчаном казном.

Казном из става 1. овог члана казниће се и учинилац који употребом рачунарског или других информационо-технолошких програма изради лажни или преиначи постојећи снимак или спис интимне садржине и ко такав лажни или преиначени снимак или спис интимне садржине дели, преда или показује трећем лицу или му на други начин омогући да се са њим упозна.

Казном из става 1 овог члана казниће се и ко прети другом да ће учинити доступним трећем лицу његов прави, лажни или преиначени фотографски, филмски, видео, аудио или други приватан снимак, односно спис интимне садржине.

Ако је дело из става 1. и 2. овог члана учињено путем рачунарске мреже, средстава информационих или комуникационих технологија, средстава јавног информисања или на други начин, због чега је снимак или спис постао доступан јавности или већем броју особа или је подељен, предат или показан већи број снимака интимне садржине, односно више списа које се односе на исто лице, без обзира да ли је снимак или спис прави, лажан или преиначен, учинилац ће се казнити затвором од шест месеци до пет година и новчаном казном.

Ако су услед дела из става 1-4. овог члана наступиле тешке последице за оштећеног или је дело учињено према малолетном лицу, без обзира да ли је малолетно лице дало или није дало сагласност, или је учињено од стране више лица или према више лица, или је учињено од стране службеног лица у вршењу службе или се ради о организатору који посредује у дељењу, предаји или показивању снимака или списа интимне садржине, без обзира на то да ли је организатор делио или није делио снимке или списе, учинилац ће се казнити затвором од једне до осам година и новчаном казном.

Приватним снимком интимне садржине сматра се прави, лажан или преиначен снимак који приказује силовање, обљубу или са њом изједначен чин, или другу полну радњу, као и полне органе, наго тело или друге интимне делове тела лица које није дало пристанак на предају, показивање или на други начин чињење доступно таквог снимка јавности или трећим особама. Приватним списом интимне садржине сматра се прави, лажан или преиначен спис који садржи текстуалне описе полних радњи или други интиман полно експлицитан садржај, лица на које се спис односи, а које није дало пристанак на предају, показивање или на други начин чињење доступним таквог списа јавности или трећим особама.

Гоњење за дела из овог члана предузимају се по предлогу.

Уређаји и предмети којима је учињено дело из ст.1-4. овог члана, као и имовинска или друга корист ће се одузети. Наложиће се одузимање и брисање снимака и списа интимне садржине који су објављени путем рачунарске мреже, средстава информационих или комуникационих технологија, средстава јавног информисања или на други начин, као и брисање рачунарског и других информационо-технолошких програма којима је дело извршено.

**ПРЕДЛОГ 2**

**Злоупотреба туђег снимка, фотографије, портрета, аудио записа или списа са сексуално експлицитним садржајем**

Ко учини доступним трећем лицу видео или други снимак, фотографију, портрет, аудио запис или спис са сексуално експлицитним садржајем, без пристанка лица на које се спис односи, односно без пристанка лица које је приказано на снимку, фотографији или портрету или чији је глас снимљен на аудио запису, казниће се затвором од три месеца до три године и новчаном казном.

Казном из става 1 овог члана казниће се и ко употребом рачунарског система или на други начин изради лажни или преиначи постојећи видео или други снимак, фотографију, портрет, аудио запис или спис са сексуално експлицитним садржајем, и без пристанка лица на које се такав снимак или спис односи, учини доступним трећем лицу такав снимак, фотографију, портрет, аудио запис или спис као истинит.

Казном из става 1 овог члана казниће се и ко прети другом да ће учинити доступним трећем лицу његов видео или други снимак, фотографију, портрет, аудио запис или спис са сексуално експлицитним садржајем.

Ко дело из става 1. и 2. овог члана учини подсредством информационо-комуникационих технологија или на други начин, због чега су видео или други снимак, фотографија, портрет, аудио запис или спис са сексуално експлицитним садржајем постали доступни јавности или већем броју особа или је учињено доступним више видео или других снимака, фотографија, портрета, аудио записа или списа са сексуално експлицитним садржајем на којима је исто лице, или је дело учињено од стране више лица или према више лица, учинилац ће се казнити затвором од шест месеци до пет година и новчаном казном.

Ако су услед дела из става 1-4. овог члана наступиле тешке последице за оштећеног или је дело учињено према малолетном лицу, без обзира да ли је малолетно лице дало или није дало сагласност, или је учињено од стране више лица или према више лица, или се ради о организатору који посредује у дељењу, предаји или показивању снимака или списа интимне садржине, без обзира на то да ли је организатор делио или није делио снимке или списе, учинилац ће се казнити затвором од једне до осам година и новчаном казном.

Ако дело из ст. 1 до 5 овог члана учини службено лице у вршењу службе, казниће се за дело из ст. 1, 2 и 3 овог члана казном затвора од три месеца до четири године, за дело из става 4 овог члана казном затвора од три месеца до пет година, а за дело из става 5 овог члана казном затвора од две до десет година.

Гоњење за дела из овог члана предузимају се по предлогу.

Видео или други снимци, фотографије, портрети, аудио записи и списи, као и посебни уређаји којима је учињено кривично дело из овог члана ће се одузети.

**3. Образложење упућеног предлога за измену Нацрта закона**

Имајући у виду епидемију свих облика дигиталног насиља, а посебно оног који је усмерен према женама и девојчицама, путем неовлашћеног објављивања њихових правих или измењених (дипфејк) фотографија или снимака на сајтовима за објављивање порнографског садржаја и на популарним друштвеним мрежама попут Телеграма ТикТок-а, X-а (претходно Твитер), Реддит-а, сматрамo да су се стекли услови да и Србија, по угледу на Словенију, Хрватску и Црну Гору, кривично гони учиниоце ових дела (више о томе можете прочитати у публикацији коју је објавила Шер фондација [Родно засновано дигитално насиље у Србији](https://www.sharefoundation.info/wp-content/uploads/Rodno-zasnovano-digitalno-nasilje-u-Srbiji.pdf)).

Подсећамо да се апликација Телеграм посебно истиче као популарна платформа за ову врсту насиља. Од 2021. године откривени су бројни случајеви Телеграм група с неколико стотина до чак преко 50.000 чланова, где су се свакодневно делиле интимне фотографије и видео снимци жена без њиховог знања и пристанка.

Удружење за оснаживање и развој грађанки и грађана "ОснаЖене" је током 2024.г. објавило [истраживања](https://osnazzene.org.rs/blog/telegram-iza-senke-incest-decija-i-osvetnicka-pornografija/) Телеграм група у којима се деле интимни садржаји без сагласности, указало је на дистрибуцију ових садржаја, чак и на куповину и продају истих. По сведочењу једне особе са којом је удружење ступило у контакт преко ових група, како би објаснио зашто га је привлачило да гледа интимне фотографије које су злоупотребљене, између осталог је навео и то што је знао да неће одговарати. Такође постојале су бројне преписке чланова највеће телеграм групе "Балкан порн" у којој се такође говорило о томе да неће сносити никакву санкцију.

[Истраживање](https://www.womenngo.org.rs/images/publikacije-dp/2020/Digitalno_nasilje_i_mladi-izvestaj_za_Srbiju.pdf) Аутономног женског центра о дигиталном насиљу и младима у Србији из 2020.г. је показало да је пре четири године свака десета средњошколка доживела да неко објави њене фотографије или видео снимке, које су послале приватно и без сагласности да се деле даље, а сада је сигурно тај проценат знатно већи. Према [анализи](https://altgirls.org/wp-content/uploads/2024/04/Rodno-zasnovano-nasilje-WEB-A5-1.pdf) Алтернативног центра за девојке из 2023.г., издаја поверења је велики фактор који отежава опоравак од трауме дигиталног насиља, што даље може водити одлагању пријављивања, па чак и игнорисања или одлагања да се оно што се догодило препозна као насиље. Када је у питању искуство неовлашћеног објављивања интимних снимака, жене и девојке могу да осећају велику количину одговорности и срамоте, што их може водити у самоизолацију и осећај нелагоде услед страха да су ови садржаји виђени од стране великог броја у њиховој околини.

Марта 2024.г., **21.733 грађанки и грађана** је потписало [петицију](https://www.peticije.online/zakuni_se_u_zakon_potpii_peticiju_da_neovlaeno_deljenje_intimnih_snimaka_postane_krivino_delo?utm_source=email_keep_signatories_updated) да неовлашћено дељење интимних снимака постане кривично дело и поделило своја лична искуства, са поруком да не желе да то што се дешавало њима, и прошло некажњено, да се то деси и њиховој деци.

Иако Радна група стално понавља да су ова дела кажњива тиме што постоји кривично дело Неовлашћено објављивање и приказивање туђег списа, портрета и снимка (чл. 145), чланови Радне групе заборављају да се ради о делу које се гони по приватној кривичној тужби. Како се интимни садржај дели преко лажних имена/алијаса са лажних профила или мејл адреса, или преко порука на апликацијама на којима нема чак ни броја телефона особе која неовлашћено поставља снимке интимне садржине (као што је Телеграм), то оштећени као приватни тужилац не може да покрене овај поступак против непознатог учиниоца односно алијаса или лажног имена, већ осумњиченог мора да означи именом и презименом. Терет доказивања у овом поступку је на приватном тужиоцу који нема овлашћења да од суда тражи издавање налога да се нечији компјутер или мобилни телефон одузме и вештаче пре подношења приватне кривичне тужбе, нити има овлашћење да од интернет провајдера, онлајн платформи и апликација захтева достављање података о ИП адреси корисника одређеног лажног налога, која овлашћења има само јавни тужилац. Стога су ови поступци, када се и покрену, осуђени на неуспех, јер оштећени као приватни кривични тужилац не може да увери суд у потпуну извесност својих тврдњи из приватне тужбе, те излаже себе плаћању високих трошкова ангажовања адвоката као и плаћања трошкова супротне стране. Додатни проблем представља и немогућност гоњење лица који су администратори група или страница на којима се дели такав садржај, иако из самих назива тих група може бити јасно да су оне креиране са намером да повреде друге.

Још један недостатак у постојећем законском оквиру је тај што ниједно од постојећих кривичних дела не обухвата тзв. дипфејк порнографију – дигиталне садржаје, као што су фотографије, видео или аудио материјали, генерисани или манипулирани уз помоћ вештачке интелигенције, где су особе приказане као да учествују у сексуално експлицитним активностима које се у стварности нису догодиле. Ови садржаји се израђују без пристанка особе, а њихова сврха може бити уцена, узнемиравање, нарушавање угледа, па чак и профит или забава.

Све ове потешкоће би биле избегнуте или присутне у мањој мери уколико би законодавац предвидео да се кривично гоњење за ово дело предузима по предлогу оштећеног.

Како се ретки учиниоци ових дела гоне у оквиру постојећих дела Прогањање (чл. 138а), Полно узнемиравање (чл. 182а), Насиље у породици (чл. 194), Уцена (чл. 215), а када су у питању малолетна лица, Приказивање, прибављање и поседовање порнографског материјала и искоришћавање малолетног лица за порнографију (чл. 185 ст. 4 и 5) и искоришћавање рачунарске мреже или комуникације другим техничким средствима за извршење кривичних дела против полне слободе према малолетном лицу (чл. 185б ст. 2), сматрамо да би надлежност за поступање по основним ставовима новог кривичног дела, за које је предвиђено гоњење по предлогу, могла да буде у оквиру тужилаштава опште надлежности, а да надлежност за поступање у случајевима квалификованих облика буде у надлежности Тужилаштва за високотехнолошки криминал.